作者：周密
词牌/韵律：大圣乐

paragraphs: 娇绿迷云，倦红颦晓，嫩晴芳树。
渐午阴、帘影移香，燕语梦回，千点碧桃吹雨。
冷落锦宫人归后，记前度兰桡停翠浦。
凭栏久，谩凝想凤翘，慵听金缕。
留春问谁最苦。
奈花自无言莺自语。
对画楼残照，东风吹远，天涯何许。
怕折露条愁轻别，更烟暝长亭听杜宇。
垂杨晚，但罗袖、暗沾飞絮。